خورداد قیامی
۱۳۸۵ – جی ایلین اردیبهشت آیینین ۲۲ – سینده «ایران» قزئتینده تورکلر علیهینه چَکیلَن توهینلی کاریکاتورا اعتراض اوْلاراق ۸ گون سوْنرا و خورداد آیینین بیرینجی گونو، تبریز شهرینده، گنج اؤیرنجیلردن توتدو دانشگاه اوستادی، معلّیم، ایشچی، تاجیر و عادی کسبهیه قَدَر یوز مینلرله اینسان ، تبریز خیابانلاریندا توپلوم و مدنی اعتراضا ال آتاراق «ایران» گوندهلیگینده، اوتانمادان و حیاسیزجاسینا میلیونلارلا تورک اینسانینا سرت حورمتسیزلیگی قیناییب اؤلکه مسئوللارینا و بوتون دونیایا اعتراضلارینی بیلدیردیلر.
تبریز اهالیسینین شدتلی اعتراضیندان سوْنرا ، اورومیهلیلر، اوْندان سوْنرا «سولدوز» (نقده)، قوشاچای، زنجان، خیاوْ، موُغان ، اردبیل و آذربایجانین باشقا شهرلری و حتّا تهراندا یاشایان تورکلر بو عمومی اعتراضا قوشولاراق آذربایجان میلّتینه توهین ائدَنلره و شوونیستی دوشونجهنی «ایران» قزئتی یولو ایله یایانلارا اؤز غضبلرینی گؤستردیلر.
تأسّفلر اوْلسون آذربایجانلیلارین بئله مدنی اعتراضلارینا و قانونی ایستَکلرینه گؤزلهنیلمَز سرت جاوابلار وئریلدی و اوْنلارین مدنی اعتراضلاری گؤزلهنیلمز اولایلارا چئوریلدی!
۱۳۸۵– جی ایلین خورداد آییندا آذربایجان شهرلریندهکی اعتراضلار گؤستردی کی، آذربایجانلیلار اؤز حقلرینی دریندن دوشونَرکن، بو حقلرین تاپدالانماسینا و تورکلرین نسبی اکثریت اوْلوب اقلیّت حقوقوندان محروم قالماسینا بیتفاوت قالماغی و اوْنلارین هویّت و شخصیتلرینه توهین ائدَنلری جاوابسیز قویماغی جایز گؤرمورلر.
خوردادین بیرینجی گونوندن باشلایاراق یئددیسینه قَدَر و آردیجیل داوام ائدَن آذربایجان شهرلرینین اعتراضلارینی، یالنیز دؤلت اورگانی ساییلان «ایران» قزئتینده گئدَن حورمتسیزلیگه قارشی اعتراض آدلاندیرارساق، یانیلمیش اولاریق؛ بلکه بو گئنیش اعتراضی، اوُزون ایللر و مختلیف یوللارلا اوْ جُملهدن رادیو– تئلویزیون، مطبوعات، سینما، تیاتر، درسی و غیر درسی کیتابلار، رسمی – غیر رسمی چیخیشلار و باشقا جمعی ارتباط وسیلهلری ایله آذربایجان میلّتی علیهینه اوْلان تحقیر و توهینلر نتیجهسینده آذربایجانلیلارین بوغازلاریندان قالخان نیفرت پوسکورتوسو آدلاندیرساق داها دوزگون دئمیش اولاریق .
خورداد حادثهسی گؤستردی کی، آذربایجانلیلار دؤزوملو اینسان اولارکَن، اوْنلارین دؤزوملرینین حدّی– حدودو وار، اوْنلارین دؤزوم کاسالاری داشارسا اوندا داها اوْنلارین قاباغینی آلماق چتیندیر.
خورداد حادثهسی بیر داها ثابت ائتدی ایراندا بیرلیک یاراتماغا سِحر و جادو ائتمک لازم دئییل، بلکه ایران آدلانان اؤلکهده یاشایان میلّتلرین دیل، مدنیّت، شخصیت و هویّتلرینه حورمتسیزلیک ائتمک یئرینه اوْنلارا سایغی و احترام گؤزویله باخماق و اوْنلارین فرهنگی، مدنی، اقتصادی، اجتماعی حقلرینی اوْنلارا چاتدیرماقلا حقیقی بیرلیک و اتحاد یاراتماق مومکوندور.
دونیا دیللری ایله مقایسهده ،دونیانین ان قانونلو دیللریندن اولان و دونیانین بیر چوْخ بیلیم یوردلاریندا تدریس اوْلان تورک دیلیمیز، نهدن اؤز اؤلکهمیزده ان آزینلیق (اقلیت) ساییلان ارمنی دیلی قَدَرده تدریس و تحصیل اولما حقّینه مالیک دئیلدیر؟
بو اؤلکهده هر بیر امکانی ،یالنیز فارس دیلی اختیاریندا قویماقلا و هر بیر امتیازی یالنیز فارس آدینا ثبت ائتمکله حقیقی و گئرچک بیرلیگه و اتحادا چاتماق اولارمی؟
.
بو اؤلکهده رادیو– تئلویزیوندا عاغیلا گَلمَز کیچیک موضوعلار بارهده میزگرد، کمیسیون، کونفرانس و سئمینار قورولور، لاکین مملکتده بؤیوک بیر درد اوْلان میلّی مسئلهنین حلّی اوچون و آنایاسانین ۱۵– جی مادهسینین اجراسی اوچون ایکی نفرین میز آرخاسیندا اوتوروب دانیشماسینیندا شاهیدی اولمامیشیق!
تهران شهرینده یئددی تئلویزیون کانالیندان نئچهسی بو شهرین ان آزی یاری جمعیتینی تشکیل ائدَن تورکلرین دیلینده برنامه یاییر؟
هانسی تئلویزیون سریاللاریندا تورک لهجهسی ایله دانیشان آدامی سوپورگهچی، حامبال، اجتماعی رفتاری بیلمهین، یوْخسول و کوت بئیین یوخ، فیلسوف ، پروفسور، دوکتور، مهندس و یوکسک مدنیّتلّی و یوخاری سویهلی شخصیّت روللاردا گؤستریرلر؟ مگر بو اؤلکهده تورک فیلسوفو ، تورک پروفسورو ، تورک محققی ، تورک مهندسی ، تورک دوکتورو و یوکسک مدنیتلی تورک اینسانی یوخدورمو ؟
آذربایجان اوستانلارینین رادیو– تئلویزیونلاریندا نهدن برنامهلرین ۸۵% فارسجا و قالان ۱۵%ی ده اوزدن ایراق «فاذری!» دیلینده گئدیر؟ مگر آذربایجان شهرلری نین، چوْخ آز سایدا بعضی نظامی و دؤلت آداملاریندان باشقا ، فارس دیللی ساکینلریده وار؟
نهدن درسی و غیر درسی کیتابلاردا تورک سؤزو و تورک آدینا حورمتسیزلیک و توهین ایله یاناشیرلار و نهدن آذربایجان اهالیسی آللاه بخش ائتمیش گؤزل طبیعته مالیک اوْلاراق، بو منطقهده ایش مرکزلرینین یارانماماسیندان و اقتصادی دورومون آغیرلیغیندان عالی تحصیل آلمیش جاوانلاریندان توتدو عادی اینسانلارینا قَدَر ایش تاپماقدا اصفهان، شیراز، یزد، کرمان، مازندران و باشقا فارس دیللی شهرلرین یولوندا دیدرگین و سرگردان اولمالیدیر؟
نهدن نسبی اکثریته مالیک اوْلان و ایراندا یاشایان تورکلر، حتّا ابتدایی مکتبلرده اؤز دیلینده درس اوخوماقدان محروم قالدیغی حالدا فارس دیلینی خارجهلیلره اؤیرتمک اوچون اجنبی اؤلکهلرین اؤیرنجیلرینه مملکت بودجهسیندن بورسیه وئریر و فارس دیلینی اؤیرتمهیه تشویق ائدیرلر و هر ایل فارس دیلینین انکیشافینا گؤره مختلیف سئمینارلار و توپلانتیلار قورولور و آغیر هزینهلرله خارجی قوناقلاری بو سئمینار و توپلانتیلارا دعوت ائدیرلر؟
(خلیج فارس) آدینی بعضی خارجی منبعلر (عرب خلیجی) یازدیقدا بوتون قوهلر بو منبع علیهینه یوْلا دوشور و بوتون دؤلتی و غیر دؤلتی امکانلار «خلیج فارس» آدینی تثبیت ائتمکده گئجه– گوندوز چالیشیرلار لاکین همان زاماندا، اورومیه دریاچهسی آدالارینین ( جزیرهلرینین ) تورک آدلارینی، فارسی آدلا دگیشدیرمهیه جاندان– باشدان کئچیرلر!
بونلار و یوزلرله بونا اوخشار علتلر آذربایجان اهالیسینی ۱۳۸۵– جی ایلین خورداد آییندا ایران قزئتینین تورکلره ائتدیگی توهینی ایله خیابانلارا چکدی.
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab azb_Arab azb_Arab azb_Arab